CELEX: 32017D0370
Language: sk
Date: 2017-03-01 00:00:00
Title: Vykonávacie rozhodnutie Komisie (EÚ) 2017/370 z 1. marca 2017, ktorým sa mení vykonávacie rozhodnutie Komisie 2014/909/EÚ tak, že sa predlžuje obdobie uplatňovania určitých ochranných opatrení a mení zoznam oblastí, na ktoré sa vzťahujú ochranné opatrenia, v súvislosti s malým úľovým chrobákom v Taliansku [oznámené pod číslom C(2017) 1321] (Text s významom pre EHP )

3.3.2017   
            
            
               SK
            
            
               Úradný vestník Európskej únie
            
            
               L 56/213
            
         VYKONÁVACIE ROZHODNUTIE KOMISIE (EÚ) 2017/370
   z 1. marca 2017,
   ktorým sa mení vykonávacie rozhodnutie Komisie 2014/909/EÚ tak, že sa predlžuje obdobie uplatňovania určitých ochranných opatrení a mení zoznam oblastí, na ktoré sa vzťahujú ochranné opatrenia, v súvislosti s malým úľovým chrobákom v Taliansku
   
      
         [oznámené pod číslom C(2017) 1321]
      
   
   (Iba talianske znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   keďže:
   
               (1)
            
            
               Vykonávacím rozhodnutím Komisie 2014/909/EÚ (3) sa zaviedli určité ochranné opatrenia na základe oznámení Talianska o výskyte malého úľového chrobáka (Aethina tumida) v regiónoch Kalábria a Sicília. Toto rozhodnutie sa uplatňuje do 31. marca 2017.
            
         
               (2)
            
            
               Dňa 18. januára 2017 Taliansko informovalo Komisiu o výsledkoch inšpekcií a epidemiologických vyšetrení vykonaných v súlade s vykonávacím rozhodnutím 2014/909/EÚ, ako aj o výsledkoch aktívneho dohľadu v súvislosti s výskytom malého úľového chrobáka v dotknutých regiónoch Talianska. Konkrétne v nadväznosti na jediný izolovaný prípad z novembra 2014 spôsobený presunom úľov z Kalábrie, ktorý bol však včas zistený, nebolo v regióne Sicílie zaznamenané zamorenie. Preto sa Taliansko rozhodlo pôvodne zriadené ochranné pásmo na Sicílii zrušiť, ale ponechať dohľad v predchádzajúcom ochrannom pásme, ako aj v ostatných častiach regiónu.
            
         
               (3)
            
            
               V medzinárodných normách stanovených Svetovou organizáciou pre zdravie zvierat (OIE) sa v nadväznosti na výskyt ohniska odporúča vykonať päť ročných prieskumov, aby daná oblasť mohla znova nadobudnúť štatút oblasti bez výskytu choroby. Do konca roka 2016 vykonalo Taliansko už dva ročné prieskumy na Sicílii, ktorých výsledok bol priaznivý, a zaviazalo sa, že bude v prieskumoch pokračovať a Komisii oznamovať ich výsledky, ako aj prípadné zmeny epidemiologickej situácie.
            
         
               (4)
            
            
               Na základe relevantného záveru misie, ktorú 13. – 17. júna 2016 vykonala Komisia na účely zistenia potrebných skutočností o zdraví včiel v Taliansku, možno konštatovať, že v prípade jediného zamorenia na Sicílii došlo k jeho účinnej eradikácii. Pretrvávajúci dohľad na mieste poskytuje v tejto veci istotu a prispieva k včasnému dosiahnutiu medzinárodného uznania oblasti za oblasť bez zamorenia.
            
         
               (5)
            
            
               Nové prípady zamorenia sa však od roku 2014 zisťujú v Kalábrii, a konkrétne v roku 2016 ich počet predstavoval 41.
            
         
               (6)
            
            
               Sicília by sa preto mala vypustiť zo zoznamu oblastí, na ktoré sa vzťahujú ochranné opatrenia v zmysle vykonávacieho rozhodnutia 2014/909/EÚ. V prípade Kalábrie je však potrebné obdobie uplatňovania ochranných opatrení stanovených v uvedenom rozhodnutí predĺžiť.
            
         
               (7)
            
            
               Obdobie uplatňovania a zavedené opatrenia by sa mali preskúmať vždy vzhľadom na nové informácie o epidemiologickej situácii v zasiahnutých regiónoch Talianska.
            
         
               (8)
            
            
               Vykonávacie rozhodnutie 2014/909/EÚ by sa preto malo zodpovedajúcim spôsobom zmeniť.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Článok 4 vykonávacieho rozhodnutia 2014/909/EÚ sa nahrádza takto:
   
      „Článok 4
      Toto rozhodnutie sa uplatňuje do 31. marca 2019.“
   
   Článok 2
   Riadok s údajom „región Sicília: celý región“ sa vypúšťa z tabuľky v prílohe k vykonávaciemu rozhodnutiu 2014/909/EÚ.
   Článok 3
   Toto rozhodnutie je určené Talianskej republike.
   
      V Bruseli 1. marca 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Vykonávacie rozhodnutie Komisie 2014/909/EÚ z 12. decembra 2014 o určitých ochranných opatreniach súvisiacich s potvrdeným výskytom malého úľového chrobáka v Taliansku (Ú. v. EÚ L 359, 16.12.2014, s. 161).